UHU-Linux

Az UHU-Linux egy számítógépes operációs rendszer volt, egy magyar fejlesztésű Linux-disztribúció. 

A fejlesztői és felhasználói fórumokat is fenntartó UHU-Linux Baráti Kör által továbbfejlesztett verziók jelentek meg: http://ubk.hu

Az UHU-Linux egyedülálló tulajdonsága a magyar nyelv sajátosságainak a – rendszer alapjaitól – átgondolt, testreszabott, tökéletes támogatása és a kifejezetten hazai felhasználók számára válogatott programgyűjtemény. Az UHU-Linux telepítése grafikus telepítőjének, automatikus hardverfelismerő rendszerének köszönhetően a legtöbb gépen problémamentesen, egyszerűen végrehajtható.

Az Office változatának telepítőjét úgy tervezték, hogy a számítástechnikával még csak most ismerkedők számára se jelentsen komoly feladatot. A 20-30 perces telepítési idő végeredménye egy otthoni, irodai célokra használható, magyar nyelvű asztali operációs rendszer a számítógépen.

Az UHU-Linux egy más disztribúciókra közvetlenül nem épülő összeállítás, melyet kifejezetten a könnyű kezelhetőség és az egyszerű működés szem előtt tartásával készítettek. Csomagkezelője a dpkg/apt-get, de ettől még nem a Debian-ra épül.

A legfrissebb verziók mindig a lehető legfrissebb stabil programokat tartalmazzák. Általában ha egy verzió megjelenik és stabilnak mondható, pár napon belül UHU-Linux csomagban is elérhető lesz.

Jelenlegi legfrissebb kiadása az UHU-Linux 3.0. A benne található csomagokról a dev.uhulinux.hu és a Distrowatch oldalán tájékozódhatunk.

Verziók 

Az UHU-Linux 3.0-ban megtalálható a Thunderbird levelezőkliens, a Firefox webböngésző java és flash támogatással, továbbá a Chromium böngésző is.

 Kernel 3.15
 SystemD
 Gcc 4.8.3
 Glibc 2.19
 GNOME 3.12, KDE 4.13,  XFCE 4.10
 LibreOffice 4.3
 Gstreamer 1.2.4
 NetworkManager 0.9.10
Nem hivatalos verzió az 'UHU-Linux Baráti Kör'-től 2016 végétől érhető el. Jelenleg a legfrissebb az 'UHU-Linux UBK5', amit 2023-ban adtak ki. Ennek alapértelmezett felülete a MATE.

A disztribúció részei

Irodai programok
 A LibreOffice egy irodai programcsomag, ennek megfelelően szövegszerkesztőt, táblázatkezelőt és prezentációkészítő alkalmazást is tartalmaz. Az UHU-Linux-ban az előretelepített magyar változat található, ami lehetővé teszi a legtöbb Microsoft Office dokumentum írását/olvasását.
 A KOffice egy másik, hasznos tulajdonságokkal felvértezett gyors irodai környezet, alapvetően a KDE alá tervezve.
 Webböngészőként a Mozilla, a Konqueror és a Galeon is használható.
 A Mozilla-mail, a KMail és az Evolution mind egy-egy levelezőkliens, melyek támogatják a levelek titkosítását a személyiségi jogok megvalósítása érdekében. Természetesen számos egyéb levelező is található az összeállításban.
 A Lafisoft Raktárkezelő programjával naprakész raktárkészlet- és útnyilvántartás készíthető, miközben a számlázási feladatok is elvégezhetőek.
 A csomagban naptárak közül a Kalendar, címjegyzékként a KAddressBook és a Gnome-Card, projektmenedzsment alkalmazásként pedig az MrProject található meg.
 Modern internet-kommunikációs eszközként megtalálhatók az általánosan alkalmazott üzenetküldő alkalmazások. Ezek kompatibilisek az AOL, a Yahoo és az MSN üzenetküldő rendszerével is.
 A Wolters Kluwer Hungary Kft.  Complex CD Jogtára a magyar törvényeket, országgyűlési határozatokat tartalmazza.
 A Flash player, az Adobe Acrobat Reader és a RealPlayer mind-mind részei az UHU-Linux csomagnak.

Multimédia programok 
 A gPhoto és az XawTV a digitális kamerák használatát teszi lehetővé.
 Az MPlayer videolejátszó szoftver minden ismert videoformátumot lejátszik.
 A GIMP jól ismert képszerkesztő alkalmazás képek utólagos módosítására, retusálására.
 A lapolvasók széles választéka támogatott, könnyen kezelhetőek az XSane és a GIMP alkalmazások segítségével.
 A QCAD tipikus tervezőprogram, amivel mérnöki pontossággal lehet dolgozni.
 Az XMMS egy sokak által kedvelt multimédia alkalmazás, mely támogatja a legtöbb hang- és videoformátumot, például az MP3, Ogg és az MPEG-video fájlokat.
 A Cdrecord, az X-CD-Roast és a K3b lehetővé teszik a CD- és DVD-írást.
 Multimédia billentyűzet

Szerverprogramok 
  Az UHU-Linux Office-ban a hagyományos modemeken túl támogatottak az ISDN, és az ADSL internetes kapcsolatfelvételi módok is.
 Az internetről letölthető PHP szkriptnyelv támogatja az LDAP, a MySQL, a PostgreSQL és a Unix-ODBC modulokat.
 A Samba SMB fájlszerver segítségével a hálózatunkon üzemelő Windows ügyfélgépek megosztásait érhetjük el, miközben szükség esetén saját eszközeink is hasonló módon kiajánlhatóak.
 A Vezérlőpultban rendelkezésre áll a népszerű ProFTPD, a Postfix levelezőszerver, az OpenSSH szerver, a DHCP-szerver, a BIND DNS szerver és az NFS-szerver.

Az UHU-Linux Office mindenben igazodik a Filesystem Hierarchy Standard szabványokban előírtakhoz.

Csomagok 
Az UHU-Linuxhoz készített csomagok száma gyorsan nő, köszönhetően a csomagkészítő rendszernek és a felhasználói közösségnek (UBK). Az aktuális hivatalos csomagok az ftp://ftp.uhulinux.hu/  címen, a közösség által készített csomagok pedig a https://web.archive.org/web/20061205220631/http://uhu.linux.hu/ (és http://uhu.linuxuser.hu/  valamint https://web.archive.org/web/20040613174500/http://ubk.uhulinux.hu/) címen érhetőek el.

Jegyzetek

Külső hivatkozások  
 Az UHU-Linux honlapja
 Az UHU-Linux Wiki
 Az UHU-Linux Bugtracker
 Az UHU-Linux Levelezőlisták
 UHU-Linux Baráti Kör - nem hivatalos új kiadások

Linux-disztribúciók